text: Horsens får vigtigt point i topbrag
  24 april 2016 kl. 14.04
  Kampen sluttede, som den startede, da AC Horsens fik et point med hjem fra Lyngby. 
  De gule fra Horsens kan sætte sig i bussen og nyde den lange tur hjem fra Lyngby med ro i sindet. De 90 minutters fodbold søndag eftermiddag forløb forholdsvis roligt, og derfor sluttede kampen, som det hele startede: Målløst.
  Der var ellers lagt op til et brag af en kamp mellem 1. divisions førerhold fra Lyngby og andenpladsen AC Horsens. Men to gode forsvar hjalp altså målmændene med at holde nullet, og der var derfor ikke andet end det ene point at juble over for de to hold.
  AC Horsens forbliver dermed på andenpladsen med 51 point efter 27 runder. Der er tre point op til Lyngby på førstepladsen. Langt vigtigere er det dog, at de gule fra Horsens har hele otte point ned til Vejle Boldklub på fjerdepladsen, der lige nøjagtig er uden for oprykningspladserne.
  FC Fredericia var også i kamp søndag. På scoringer af Frans Putros og Oliver Feldballe slog de på udebane FC Helsingør og spillede sig op på femtepladsen i 1. division.
  